സ്ഥാനം കേരള കോണ്ഗ്രസ് നേതാക്കള്ക്കും താഴെ, മുഖ്യമന്ത്രി ഉദ്ഘാടനം ചെയ്യുന്ന ചടങ്ങില് നിന്നു വീട്ടുനിന്ന് തോമസ് ഐസക് തിരുവനന്തപുരം ജനകീയാസൂത്രണം രജത ജൂബിലി ആഘോഷച്ചടങ്ങില് നിന്ന് പിന്മാറി മുന് മന്ത്രി തോമസ് ഐസക്ക്. ചടങ്ങിന്റെ ക്ഷണക്കത്തില് കേരള കോണ്ഗ്രസ് നേതാക്കള്ക്കും താഴെയാണ് സര്ക്കാര് ഐസക്കിന് സ്ഥാനം നല്കിയത്. ഇതോടെയാണ് മുഖ്യമന്ത്രി പിണറായി വിജയന് ഉദ്ഘാടനം ചെയ്യുന്ന ചടങ്ങില് നേരിട്ടു പങ്കെടുക്കാനില്ലെന്ന് അദ്ദേഹം അറിയിച്ചത്. തന്റെ ലഘു സംഭാഷണം ഉള്പ്പെടുന്ന വിഡിയോ വേദിയില് പ്രദര്ശിപ്പിച്ചാല് മതിയെന്ന് ഐസക് നിര്ദേശിച്ചതായാണു സൂചന. നാളെ വൈകിട്ട് തിരുവനന്തപുരത്ത് സിഡിറ്റിന്റെ സ്റ്റുഡിയോയിലെ പ്രത്യേക വേദിയിലാണ് ഉദ്ഘാടനച്ചടങ്ങ്. മുഖ്യമന്ത്രിയും അധ്യക്ഷനായ മന്ത്രി എം.വി.ഗോവിന്ദന്, സ്പീക്കര് എം.ബി.രാജേഷ്, മുന് മുഖ്യമന്ത്രി ഉമ്മന് ചാണ്ടി, മന്ത്രി ആന്റണി രാജു, ജനകീയാസൂത്രണം നടപ്പാക്കിയ കാലത്തെ തദ്ദേശ മന്ത്രി പാലോളി മുഹമ്മദ്കുട്ടി, പ്രതിപക്ഷ നേതാവ് വി.ഡി.സതീശന്, സംസ്ഥാന ആസൂത്രണ ബോര്ഡ് ഉപാധ്യക്ഷന് ഡോ.വി.കെ.രാമചന്ദ്രന്, തദ്ദേശ വകുപ്പ് അഡീഷനല് ചീഫ് സെക്രട്ടറി ശാരദാ മുരളീധരന് എന്നിവരുടെയും പേരുകളാണു നോട്ടിസിന്റെ ആദ്യഭാഗത്ത്. അടുത്ത പേജില് മുന് മുഖ്യമന്ത്രി എ.കെ.ആന്റണി മുതല് 35 ആശംസാ പ്രസംഗകരുടെ പേരുകളും ഉള്പ്പെടുത്തിയിട്ടുണ്ട്. എന്നാല് കേരള കോണ്ഗ്രസ് സ്കറിയ പ്രസിഡന്റിനു താഴെ 30ാം സ്ഥാനമാണ് തോമസ് ഐസക്കിന് നല്കിയിരിക്കുന്നത്. ആസൂത്രണ ബോര്ഡ് മുന് അംഗമെന്ന നിലയില് അര്ഹമായ സ്ഥാനമാണ് ഐസക്കിനു കൊടുത്തതെന്നു പാര്ട്ടി നേതൃത്വത്തിന്റെ വിശദീകരണം.